ભરોડા ગામે રહેતા અનિકેત પટેલને વિદેશ જવાનું હોય તેના પિતાએ મહિના પહેલાં જ અઢી વીઘા જમીન વેચી હતી જેના આવેલા ૯ લાખ રૂપિયા સદાનાપુરા રેલવે સ્ટેશન પાસે રહેતા જમાઈ મિનેષકુમાર પટેલને સપ્તાહ પહેલા જ સાચવવા આપ્યા હતા. દરમ્યાન અનિકેતને વિઝાના પૈસા આપવાના હોવાથી બનેવી પાસેથી લઈને આણંદ આપવા માટે તે ગત ૬ઠ્ઠી તારીખના રોજ ભરોડા ખાતે પડેલું બનેવીનું એક્ટીવા લઈને સદાનાપુરા આવ્યો હતો જ્યાં બનેવીને કહ્યું હતુ કે, પેલા પૈસા લઈ લો, વિઝાના પૈસા આપવા માટે આણંદ જવાનું છે. જેથી મિનેષકુમારે પૈસા આપવા ના પડે તે માટે સાળાની હત્યાની પ્લાન બનાવ્યો હતો અને પહેલા ખેતરે આંટો મારીને જઈએ તેમ જણાવીને સાળા અનિકેતને એક્ટીવા પર બેસાડીને અજ્જુપુરા સીમમાં આવેલા ખેતરમાં લઈ ગયો હતો.